Omnibus presentes litteras inspecturis, magister Michael curie Senon. officialis, in Domino salutem. Noverint universi quod Guido de Fontibus et Iterius de Rouvreto, milites, in nostra presentia constituti, dederunt in perpetuam elemosinam, monachis Beate-Columbe Senonensis, quicquid habebant in censibus, terragiis et in omnibus aliis costumis apud Villaparret, apud Faicum, in foresta defuncti Theobaudi, et apud Villam-Novetam, que ab eadem ecclesia in feodum tenebant. Dictum, vero, donum Adda, mater predicti Guidonis, et ipsius Guidonis uxor. Elisabeth nomine, et Ermengardis, uxor ejusdem Iterii, que presentes erant coram nobis, laudaverunt et concesserunt, fidutiantes quod per se vel per alios nullam in posterum super hiis questionem movebunt; fidutiaverunt etiam quod hoc faciebant spontanee, non coacte, renuntiantes omni juri quod habebant in dictis rebus ratione dotis, seu quolibet alia ex causa. Quod, autem, a partibus audivimus, ad petitionem earum, sine aliorum prejuditio, sub sigillo Senonensis curie testificamus. Actum, anno Gratie Mº CCº vicesimo-quinto, mense maio.